als_Latn dik_Latn sag_Latn
Policia e Lezhës ka vënë në pranga një person, i cili dyshohet se ka ndihmuar 27-vjeçarin Ilir Kupa të strehohej, pas arratisjes nga burgu i Trikalas në Greqi. Burime nga policia bëjnë të ditur se në pranga ka rënë shtetasi Agron Picaku, i cili dyshohet se ka bërë të mundur edhe transportimin e Kupës në Tiranë, ku ai jetonte në një banesë me qera.
I shumëkërkuari Ilir Kupa u arrestua pak ditë më parë gjatë një operacioni policor tek mbikalimi i Kasharit, në periferi të Tiranës. Sipas policisë, ka qenë mbikëqyrja e lëvizjeve të bashkëshortes së Kupës, që ka çuar në zbulimin e vendit ku ai fshihej pas arratisjes.
Burime policore sqarojnë se policia greke ka monitoruar për një kohë të gjatë lëvizjet e bashkëshortes së të arratisurit dhe në momentin që kjo e fundit është futur në Shqipëri, është vënë në dijeni policia shqiptare.
Ditën e arrestimit, uniformat blu janë sinjalizuar për një makinë në një rrugë dytësore të Kasharit ku ka ndodhur arrestimi, nuk i ka ndaluar postbllokut të policisë. Në makinë kanë qenë tre persona, dy prej të cilëve kanë arritur të largohen, ndërsa Ilir Kupa nuk ka mundur t’ia mbathë. Në makinën e tij u gjetën dhe sekuestruan armë dhe maska. Kupa është cilësuar si një nga personat më të rrezikshëm në Greqi, ku pas arratisjes figuron se është dënuar me 64 vite burg. Ndërkohë, edhe policia shqiptare ka hedhur dyshime se Kupa mund të ketë lidhje edhe me pesë vrasje, dy prej të cilave të kryera në Shqipëri dhe tre të kryera jashtë, por për asnjërën prej tyre nuk ka fakte të dokumentuara.
als_Latn als_Latn als_Latn als_Latn